text: 鄧賢，字彥良，廣東肇慶府陽江縣人，弘治時御馬監太監。生平.景泰四年，出生。成化二年，進入內廷。成化十年，賜牙牌。成化十四年，賜帽。成化十九年，升兵仗局右副使。成化二十一年，升僉押管事。弘治二年，升御馬監左少監。弘治三年，升御馬監太監。弘治四年，賜蟒衣。弘治八年，賜玉帶。弘治十七年，轉惜薪司僉押管事。正德五年，為神宮監司香。正德七年，去世。墓誌銘.明故神宮監太監鄧公墓誌銘：文華殿舊直徵仕郎、中書舍人、前鄉貢進士、滇南楊纘撰。徵仕郎、中書舍人、直內閣、合肥馬涉書。徵仕郎、中書舍人、直內閣、上虞陳瓚篆。公諱賢，字彥良，其先廣東肇慶府陽江縣人，上世譜系遠逸莫可考見。公生幼而聰敏，立志超卓。自成化丙戌進內庭，甲午賜牙牌，戊戌賜帽，癸卯升兵仗局右副使，乙巳升左本監僉押管事，弘治己酉轉御馬監，升左少監，明年升太監，又明年賜蟒衣，乙卯賜玉帶，恩數稠壘，賞賚甚厚，而公操存愈謹。己未許內府乘馬，以便出入。甲子轉惜薪司僉押管事，正德庚午移陵神宮監司香。公自妙齡簡入禁掖，歷事三朝，始終一致。越壬申二月十二日，偶獲一疾，卒。距其生景泰癸酉四月廿七日，得壽六十。訃聞於上，遣內官監段公祥董治喪儀，擇卒之歲是月廿一日，公之猶子曰和軰，具服累然扶棺，葬於京城西宛平境翠微山之原。公之為人厚重，勤敏溫純篤實，雖祁寒酷暑，未嘗竟日褻服，溫言煦色，人亦樂親之。是其生不徒榮，其沒不可使泯，而不白於世也。復系銘曰：廣山維崇，公秀所生。自入內禁，寵遇日隆。蟒衣玉帶，特賜華躬。既寵既貴，不侈不矜。行藏古拙，節儉平生。翠微之原，風氣攸鍾。我銘藏幽，百千萬春。
metadata: erhwenkuo/wikipedia-zhtw
metadata: 鄧賢 (明朝宦官)
metadata: https://zh.wikipedia.org/wiki?curid=6295809